
16. sjednice Vijeća Gradske četvrti Brezovica, 
održane 20. rujna 2022. u sjedištu Gradske četvrti Brezovica,
 Brezovička cesta 100, s početkom u 17,00 sati


Nazočni članovi Vijeća Gradske četvrti Brezovica: 
Tomislav Cavrić, Ivan Pucko, Irena Borovina, Zdravko Harmicar, Vladimir Iviček, Zlatko Katulić, Ivica Kovačić, Marina Pucević i Srećko Tatar.

Opravdano odsutni članovi Vijeća Gradske četvrti Brezovica:
Ivica Mavračić i Nenad Žugaj.

Nazočni djelatnici Gradskog ureda za mjesnu samoupravu, civilnu zaštitu i sigurnost:
Milan Kulaš - voditelj Područnog odsjeka Brezovica (Novi Zagreb) i Petar Vukelić.


Sjednicu otvara gospodin Tomislav Cavrić, predsjednik Vijeća Gradske četvrti Brezovica i pozdravlja sve nazočne.
Konstatira da sjednici nazoči 9 od 11 članova Vijeća te da su stečeni uvjeti za raspravu i pravovaljano odlučivanje.
Prije utvrđivanja dnevnog reda, predsjednik otvara raspravu o zapisniku 15. sjednice.
S obzirom na to da se nitko ne javlja za riječ, zapisnik daje na usvajanje. 
Vijeće je jednoglasno (9 „za“) usvojilo zapisnik 15. sjednice.
Predsjednik konstatira da su članovi Vijeća primili prijedlog dnevnog reda i materijale. Predlaže da se dnevni red dopuni točkom „Rasprava o inicijativi za izmjenu Odluke o komunalnom doprinosu“ te da navedena točka bude 4. točka dnevnog reda, a točka dnevnog reda „Pitanja, prijedlozi i obavijesti“ bi se pomaknula za jedno mjesto. Potom je pitao imaju li članovi Vijeća još prijedloga za dopunu dnevnog reda. S obzirom da nema drugih prijedloga, predsjednik Vijeća dopunu daje na glasovanje.
Vijeće je jednoglasno (9 „za“) prihvatilo prijedlog dopune.
Predsjednik Vijeća daje na usvajanje prijedlog dnevnog reda.
Vijeće je jednoglasno (9 „za“) usvojilo 

DNEVNI RED:    

1. Prijedlog zaključka o izmjeni Plana komunalnih aktivnosti Gradske četvrti Brezovica u 2022.
2. Prijedlog zaključka o prijedlogu izmjene Financijskog plana Gradske četvrti Brezovica za 2022.
3. Prijedlog zaključka o prijedlogu lokacija za postavljanje koševa za smeće na području Gradske četvrti Brezovica
4. Rasprava o inicijativi za izmjenu Odluke o komunalnom doprinosu
5. Pitanja, prijedlozi i obavijesti

Ad 1) Prijedlog zaključka o izmjeni Plana komunalnih aktivnosti Gradske četvrti Brezovica u 2022.

Predsjednik Vijeća konstatira da su članovi Vijeća uz ovu točku dnevnog reda primili tablicu iz koje se vide izmjene u odnosu na prethodno stanje. Kako bi članovi Vijeća bili upoznati sa svim izmjenama, predlaže da se prođe kroz čitav plan. Predsjednik Vijeća izvještava kako izrada projektne dokumentacije za gradnju vodoopskrbnog cjevovoda nije potrebna za Vodovodnu I. odvojak budući da je prethodno ishođena građevinska dozvola, a ni za Pri žednjaku jer se ista akcija nalazi u programa Voda u svakom kućanstvu. Gradnja nogostupa na Golobreškoj ulici uz groblje Brezovica i crkvu se neće izvesti s obzirom na loše stanje zida koji je bez temelja. Na lokaciji se još treba napraviti projektiranje autobusnog stajališta, rušenje i gradnja novog zida, prijelaz i nogostup te nadzor nije dopustio uvođenje u posao izabranog izvođača. Zbog svega navedenog mora se ići u reprojektiranje postojećeg projekta.
Vladimir Iviček pitao je hoće li rušenje i gradnju zida izvesti Gradska groblja ili Grad Zagreb. 
Tomislav Cavrić odgovorio je da se to treba dogovoriti, idealno bi bilo da to izvedu Gradska groblja. Potom informira kako je uređenje kolnika za Drežnik II. Odvojak poskupilo zbog asfalta s 97.000,00 kuna na 114.000,00 kuna. Gradnja nogostupa u Golobreškom I. odvojku neće se izvesti zato što je projektant napravio loš projekt kojim se nogostup smjestio odmah uz postojeći asfalt iako postoji širina od 9 metara, a bez proširenja kolnika. Izvođenjem takvog projekta, promet u ulici bi trebao postati jednosmjeran. Iznos za uređenje kolnika u ulici Drežnik odvojak prema k.br. 67a se također povisio. Izvođač radova na izgradnji nogostupa Palijaši-Karlovačka cesta zatražio je raskid narudžbenice, potrebno je također ishoditi suglasnost od Hrvatskih cesta za radove.
Zlatko Katulić rekao je kako je projekt za izgradnju nogostupa Palijaši-Karlovačka cesta loše napravljen, zebra za prijelaz prema groblju je napravljena preko trake za skretanje. Navodno se treba tražiti izmjena projekta, da nogostup ide dalje do dijela gdje nema trake za skretanje, što će poskupiti realizaciju radova.
Tomislav Cavrić izvještava kako su poskupjeli radovi za uređivanje kolnika i oborinske odvodnje na Starjaku i sada iznose 1.022.000,00 kuna. Voditelj Podružnice Zagrebačke ceste
rekao je kako su oni u mogućnosti do kraja kalendarske godine izvesti radove.
	Zlatko Katulić ističe da je početni iznos za radove uređenja kolnika i oborinske odvodnje na Starjaku bio 425.000,00 kuna. Postavlja pitanje gdje je nastala razlika u cijeni.
	Milana Kulaš odgovorio je kako se radilo o nižoj procjeni cijene radova, bez PDV-a i iznosa za asfalt.
	Tomislav Cavrić rekao je kako nadzor nije dopustio uvođenje u posao izgradnje nogostupa u Češkoj budući da isprojektirani projekt nije predvidio odvodnju oborinskih voda s kolnika prometnice. Iznos za izgradnju nogostupa na Dragonožečkoj cesti povećao se za 458.000,00 kuna s tim da je odabrana najpovoljnija ponuda na javnoj nabavi. 
Vladimir Iviček pitao je hoće li se se radovi na izgradnji nogostupa izvesti u ovoj godini.
	Marina Pucević informirala je članove Vijeća kako će izvođač za izgradnju nogostupa na Dragonožečkoj cesti biti Kodeks graditeljstvo d.o.o. Trenutačno je ugovor na potpisu kod budućeg izvođača, a onda ga mora potpisati gradonačelnik. Izrazila je mišljenje da, ukoliko izvođač uđe spreman u posao, radove može izvesti do kraja godine.
	Tomislav Cavrić rekao je kako su akcije asfaltiranja nogostupa u Češkoj, Golobreškoj ulici i Golobrekoj ulici I. odvojku maknute iz Plana s obzirom na micanje projekta izgradnje nogostupa. U Plan su stavljeni iznosi koji nisu mali za asfaltiranje nogostupa i kolnika nakon zacjevljenja, konkretno Dragonožečka cesta, Prevendari i Vlašići. Postavljanje urbane opreme-5 klupa s naslonom prebačeno je s Ribnjaka u dvorište Osnovne škole Brezovica zato što bi se morale još neko vrijeme čekati suglasnosti Odjela za komunalne poslove i zelenilo te Hrvatskih voda. Iduće bi godine kroz projekt uređenja šetnice oko Ribnjaka postavio klupe. Podružnica Zrinjevac više neće postaviti na javnu površinu klupu i ploču bez rješenja Gradskog ureda za obnovu, izgradnju, prostorno uređenje, graditeljstvo, komunalne poslove i promet. Za tri lokacije postave klupe nije ishođeno rješenje za postavu klupe i/ili ploče zbog toga što su u zemljišnim knjigama u privatnom vlasništvu. Obnova podloga sportskih igrališta kod Osnovne škole Brezovica poskupjeao je 7.000,00 kuna. Predvidio je da će nakon izvršenja radova oko igrališta u dvorištu Osnovne škole Brezovica biti potrebno urediti zelenu površinu, kako problema nije bilo, tu stavku maknuo bi iz Plana. Tomislav Cavrić rekao je kako mu je tehnička direktorica Zrinjevca dala pojašnjenje vezano uz problem ishođenja suglasnosti za postavu klupa i stola na privatnoj čestici gdje će se paralelno graditi street workout igralište u Ašpergerima. Za navedeni projekt Zrinjevac je dobio suglasnost, a kako se naknadno zatražilo za klupe i stol, za to nije bilo ishođeno. Izrada projektne dokumentacije za postavu nadstrešnice za bicikle maknuta je iz Plana budući da su iz Gradskog ureda za mjesnu samoupravu, civilnu zaštitu i sigurnost zatražili da se pričeka iduća godina kada bi se pripremilo tipsko rješenje za sve biciklističke nadstrešnice. Troškovnici za radove uz križna drva u Trpucima nisu pripremljeni, a s obzirom na to da navedene akcije trebaju ići na javnu nabavu, te stavke maknute su iz Plana. U Plan je uvrštena akcija postave urbane opreme na zelenoj površini u Nabrežju u iznosu od 24.800,00 kuna. U tijeku su radovi kod Područne osnovne škole u Kupinečkom Kraljevcu te je dobivena zamolba za premještanjem urbane opreme na igralištu. Izvršeni su radovi ličenja zidova, brušenja i lakiranja parketa u Osnovnoj školi u Brezovici, nadzor je rekao kako su radovi izvedeni izvrsno. Predsjednica Vijeća Mjesnog odbora Demerje zamolila je da se u Plan uvrsti izrada troškovnika za rekonstrukciju javnog bunara uz objekt mjesne samouprave u Demerju u iznosu od 2.000,00 kuna. Na igralištu NK Dinamo Odranski Obrež postavile bi se dvije mreže za golove, akcija bi koštala 5.000,00 kuna. Dodatno je potrebno preseliti stol i dvije klupe u Dragonošcu kod Područne osnovne škole, s obzirom na to da to nije bilo obuhvaćeno troškovnikom temeljem kojeg su preseljene ostale sprave. Predsjednik Vijeća rekao je da, s obzirom na ispadanje dijela akcija iz Plana i poskupljenja cijena, na poziciji Neraspoređenih interventnih sredstva ostat će 750.000,00 kuna. Zatražio je da se krene s realizacijom asfalterskih programa vijeća mjesnih odbora pomoćnika pročelnice Gradskog ureda za mjesnu samoupravu, civilnu zaštitu i sigurnost. Potom se predsjednik Vijeća osvrnuo na potrebu izmjene Odluke o financiranju mjesne samouprave istaknuvši da su ga iz Gradskog ureda za mjesnu samoupravu, civilnu zaštitu i sigurnost upozorili na nedostatak sredstava na poziciji asfalterskog programa s obzirom na neravnomjernu raspodijelu sredstava. U četvrtak će predstavnici Gradskog ureda za mjesnu samoupravu, civilnu zaštitu i sigurnost i Zagrebačkih cesta obići lokacije na kojima su vijeća mjesnih odbora zaključkom zatražila radove. S obzirom na poskupljenje cijena radova, predsjednik Vijeća smatra da bi bilo dobro da se Neraspoređena interventna sredstva raspodijele za realizaciju dijela akcija koje se neće moći u potpunosti izvesti iz asfalterskog programa. Druga je opcija da se u jednom mjesnom odboru izvrši akcija asfaltiranja u iznosu koji postoji na interventnim sredstvima. Otvorio je raspravu na temu utroška neraspoređenih interventnih sredstva.
	Marina Pucević rekla je kako treba potaknuti Zagrebačke ceste da što prije idu u realizaciju tih akcija s obzirom na lošije vrijeme koje dolazi sa zimom.
	Srećko Tatar izrazio je mišljenje kako mu je logičnije da svaki mjesni odbor dobije po nešto, nego da se uloži samo u jedno područje, a ukoliko je to moguće u tehničkom smislu izvedbe radova. Zatražio je da ga se obavijesti o izlasku djelatnika Gradskog ureda za mjesnu samoupravu, civilnu zaštitu i sigurnost i Zagrebačkih cesta na teren.
	Milan Kulaš odgovorio je da će obilazak Kupinečkog Kraljevca biti iza 12 sati te da će kontaktirati Srećka Tatara.
	Tomislav Cavrić rekao je kako će po dobivanju troškovnika od Zagrebačkih cesta u listopadu sazvati sjednicu ranije, kako bi se kroz Plan komunalnih aktivnosti Gradske četvrti Brezovica i kroz asfalterske programe vijeća mjesnih odbora izvelo više manjih akcija. Budući da se nitko ne javlja za riječ, predsjednik Vijeća zatvara raspravu. Vijeće je jednoglasno (9 „za“) donijelo Zaključak o izmjeni Plana komunalnih aktivnosti Gradske četvrti Brezovica u 2022.

(Zaključak se prilaže ovom zapisniku i njegov je sastavni dio.)



Ad 2) Prijedlog zaključka o prijedlogu izmjene Financijskog plana Gradske četvrti Brezovica za 2022.

Predsjednik Vijeća konstatira da su članovi Vijeća uz ovu točku dnevnog reda primili Prijedlog zaključka. Otvara raspravu.
	Marina Pucević je istaknula da pitanje hoće li se uređenje  moći izvesti do kraja godine.
	Milan Kulaš rekao je da sve ovisi o rebalansu Proračuna Grada Zagreba koji se ove godine nekoliko puta najavljivao.
Budući da se više nitko ne javlja za riječ, predsjednik Vijeća daje Prijedlog na glasovanje.
Vijeće je većinom glasova (7 „za“ i 2 „protiv“) donijelo 

ZAKLJUČAK
                o prijedlogu izmjene Financijskog plana Gradske četvrti Brezovica u 2022. 
                                                            
          
1. Vijeće je razmotrilo potrebu izmjene Financijskog plana Gradske četvrti Brezovica u 2022. radi povećanja sredstava na poziciji 3281 “Kapitalne donacije neprofitnim   organizacijama” Gradske četvrti Brezovica, a za potrebe uređenja okoliša crkve  „Sv. Ivana Pavla II“ u naselju Donji Dragonožec, u iznosu od 250.000,00 kn, te povećanja sredstava na novoj poziciji 4221 „Uredski materijal i ostali rashodi“, u iznosu od 12.000,00 kn.
                 
     2. Vijeće predlaže da se u Planu komunalnih aktivnosti Gradske četvrti Brezovica u 2022.
          pozicija 4214 „Ostali građevinski objekti“ umanji za 252.000 kn radi  povećanja  
          pozicije 3281 „Kapitalne donacije neprofitnim organizacijama“ s 10.000,00 kn na  
          250.000,00 kn te povećanja nove pozicije 3221 “ Uredski materijal i ostali nespomenuti 
          rashodi” za 12.000,00 kn.
 
         
1. Ovaj se zaključak dostavlja Gradskom uredu za mjesnu samoupravu, civilnu zaštitu i sigurnost na daljnje postupanje.






Ad 3) Prijedlog zaključka o prijedlogu lokacija za postavljanje koševa za smeće na području Gradske četvrti Brezovica

Predsjednik Vijeća Tomislav Cavrić konstatira da su članovi Vijeća primili Prijedlog zaključka u pisanom obliku. Prijedloge lokacija za postavu koševa dostavili su predsjednici vijeća mjesnih odbora. Otvara raspravu.
Zlatko Katulić pitao je hoće li se postaviti koš za smeće kod novog igrališta u Nabrežju.
Tomislav Cavrić odgovorio je kako će Zrinjevac u narednom periodu postaviti ogradu i koševe tamo gdje je predviđeno troškovnikom. Ukoliko se postava koša ne nalazi u troškovniku, ova lokacija će se uvrstit na popis. Predlaže također da se u zaključak uvrsti postava koša kod Osnovne škole Brezovica. Budući da se više nitko ne javlja za riječ, predsjednik Vijeća daje Prijedlog na usvajanje.
            Vijeće je jednoglasno (9 „za“) donijelo

ZAKLJUČAK 
        o prijedlogu lokacija za postavljanje koševa za smeće na području Gradske četvrti Brezovica


1. Vijeće je razmotrilo potrebu za postavljanje koševa za smeće na određenim lokacijama na   
području Gradske četvrti Brezovica.


2. Vijeće predlaže postavljanje koševa za smeće na sljedećim lokacijama:

a) Mjesni odbor Brezovica - kod dječjeg igrališta u ulici Drežnik I. odvojak 
                                           - u dvorištu OŠ Brezovica, Brezovička cesta 98a
b) Mjesni odbor Demerje - ispred objekta Mjesnog odbora Demerje, na adresi Demerska 33 
c) Mjesni odbor Dragonože c- Šipkovina 1 ispred ljekarne 
d) Mjesni odbor Horvati - raskrižje Slemenske ceste i ulice Nabrežje
e) Mjesni odbor Kupinečki Kraljevec centar - Kraljevečka cesta kod javnog izvora Pandaki
f) Mjesni odbor Kupinečki Kraljevec I. - dječje igralište na raskrižju ulica Kraljevečki brijegi VIII. odvojak i Kraljevečki brijegi IX. odvojak
g) Mjesni odbor Kupinečki Kraljevec II - ulica Tatari kod javnog bunara
h) Mjesni odbor Lipnica - kod javnog zdenca u centru naselja Lipnica
i) Mjesni odbor Odranski Obrež - na peronu autobusnog stajališta na Obreškoj cesti   kod k.br. 180
j) Mjesni odbor Odranski Strmec - kod dječjeg igrališta u ulici Hrastina

1. Ovaj se zaključak dostavlja Gradskom uredu za mjesnu samoupravu, civilnu zaštitu i sigurnost te Zagrebačkom holdingu d.o.o., Podružnici Čistoća, Radnička cesta 82, 10000 Zagreb.
    
Ad 4) Rasprava o inicijativi za izmjenu Odluke o komunalnom doprinosu

              Predsjednik Vijeća informira članove da je zaprimljena inicijativa Campus internationalis d.o.o. za izmjenom Odluke o komunalnom doprinosu. Grad Zagreb je 2012. godine napravio izmjenu Odluke o komunalnom doprinosu kojem je prostor u središtu Brezovice stavljen iz IV. u I. Zonu, čime je investitoru iznos komunalnog doprinosa kojeg bi morao platiti tijekom gradnje višestruko poskupio. Dok je god takvo financijsko opterećenje na komunalnom doprinosu, investitor neće kretatiti u investiciju.
	Ivan Pucko pitao je što je s projektiranjem prometnice koja bi trebala voditi prema objektu dječjeg vrtića. 
	Vladimir Iviček rekao je kako bi podržao izmjenu Odluke o komunalnom doprinosu, s obzirom na to da se investitorima izmjenom odluke iz 2012. godine iznos komunalnog doprinosa povisio za 7.000.000,00 €. Stava je da je interes Brezovice da se investicija što prije pokrene.
	Zlatko Katulić kazao je da je poanta da su investitori jeftino kupili zemlju na rubu grada gdje nema infrastrukture, onda bi napravili nove zgrade i skupo bi ih prodali građanima te da Grad Zagreb skupo plaća infrastrukturu. Ističe da ovaj projekt rade privatni investitori da izgrade zgrade i prodaju stanove, koje će skupo naplatiti građanima. Pitao je može li grad učiniti bilo što da investitor, dio zarade vrati u zajednicu ili da uloži u komunalnu infrastrukturu.
	Ivan Pucko rekao je da se ovakvim stavom apriori gleda na privatnog investitora kao na zločinca. Projekt predviđa tržnicu, zdravstveni sadržaj, supermarket i dječji vrtić, a ti sadržaji bili bi na korist svim građanima Brezovice.
	Irena Borovina istaknula je da se radi o izmjeni odluke iz 2012. godine pitala je zašto se u zadnjih 10 godina nešto nije promijenilo.
	Tomislav Cavrić odgovorio je da je u tom vremenu bio plan izgraditi objekt Američke internacionalne škole u Zagrebu u Brezovici, zbog povećanja cijene doprinosa ta investicija nije zaživjela.
	Vladimir Iviček je rekao kako se investitor treba sastati s gradonačelnikom i dogovoriti po ovom pitanju. Ukoliko prijedlog dođe na dnevni red Gradske Skupštine Grada Zagreba, on će ga podržati. Dio građana koji su se našli u toj zoni morali su prilikom legalizacije plaćati visok komunalni doprinos kao da su imali gradilište na Pantovčaku.
	Zlatko Katulić istaknuo je da će Grad Zagreb morati raditi investiciju u gradnju ceste, dječjeg vrtića i ostalih javnih sadržaja, a da će investitor profitirati. 
Vladimir Iviček informira kako je investitor dao zemljište za dječji vrtić, ukoliko se napravi prometnica s infrastrukturom.
	Marina Pucević potvrdila je da su investitori spremni na kompromis što se vidi kroz to da bi zemljište za dječji vrtić dali ukoliko Grad Zagreb napravi pristupnu prometnicu. Sve što je zajednica predložila, investitor je stavio u UPU USA. Predložila je da se na idućoj sjednici stavi zaključak kojim se daje podrška prijedlogu investitora.
	Budući da se nitko više ne javlja za riječ, predsjednik Vijeća zatvara raspravu, rekavši da će se članovi Vijeća na idućoj sjednici moći izjasniti na prijedlog zaključka kojim će se podržati traženje investitora za izmjenom Odluke o komunalnom doprinosu.
	
Ad 5) Obavijesti, pitanja i prijedlozi

	Predsjednik Vijeća izvještava kako je prošli tjedan održan sastanak sa zamjenicom gradonačelnika Danijelom Dolenec i predstavnicima Gradskog ureda za obrazovanje, sport i mlade, a vezano uz problem izgradnje objekta dječjeg vrtića u Odranskom Obrežu. Njihov stav je da nelegalni dio objekta kojeg trgovina Trgostil koristi za spremište i u kojem se nalazi sanitarni čvor definitivno treba rušiti. Na sastanku predsjednik Vijeća je zatražen da iznađe rješenje s predstavnicima Trgostila i Gradskog ureda za upravljanje imovinom i stanovanje. Kruže glasine da Trgostil priprema tužbu prema Gradu Zagrebu. U tom objektu se također nalazi zaštićeni najmoprimac koji ima ugovor s Gradom Zagrebom, a kojeg će se možda trebati iseliti kako bi se sigurno izveli radovi. 
Tomislav Cavrić informira članove Vijeća kako je zatražio sastanak s direktorom Vodoopskrbe i odvodnje na temu problematika Gradske četvrti Brezovica, nažalost primio ga je samo tehnički direktor s kojim se prethodno sastao. Na sastanku je tražio da se izvedu priključci u Drežniku II. odvojku i Drežniku odvojku prema k.br. 67a gdje je sve spremno za asfaltiranje. Tehnički direktor Vodoopskrbe i odvodnje zapisao je lokacije i rekao da će do kraja tjedna javiti može li se to realizirati. 
Srećko Tatar pitao je što je s četiri projekta za koje je ishođena građevinska dozvola (Vatrogasna ulica-Tatari).
Tomislav Cavrić odgovorio je da je tehnički direktor na sastanku rekao da u Programu građenja vodnokomunalne infrastrukture za razdoblje 2020-2024 ne postoji mjesto za dodatne investicije. Jedini način da se nova investicija uvrsti u Program jest da se neki postojeći projekti uklone te da se radi rebalans Programa. Navedeni iznos akcija za kojeg je ishođena građevinska dozvola je oko 3.000.000,00 kuna te će predsjednik Vijeća inzistirati na sastanku s direktorom Vodoopskrbe i odvodnje po ovom pitanju.
	Ivan Pucko pitao je je li postavljena vertikalna signalizacija za autobusnu liniju 159 Savski most – Strmec Odranski u Zadvorskom. Postavio je pitanje što je s projektiranjem rekonstrukcije Grančarske ulice.
	Tomislav Cavrić odgovorio je kako su Zagrebačke ceste izvršile posao i da bi autobusna linija 159 Savski most – Strmec Odranski trebala krenuti prometovati od 3. listopada 2022. godine po novom voznom redu. Tomislav Cavrić informira članove Vijeća da je izvijestio pomoćnika pročelnice Gradskog ureda za mjesnu samoupravu, civilnu zaštitu i sigurnost o problemu lošeg asfalta kolnika u Hudobičkoj ulici. Navedena akcija bi se uvrstila u Program asfaltiranja nerazvrstanih cesta I. reda na području Grada Zagreba za 2023. te ukoliko se akt usvoji na sjednici Gradskoj Skupštini Grada Zagreba, realizirati iduće godine.
	Milan Kulaš odgovorio je da se Grančarska ulica nalazi u Programu održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2022. te da je iznos za projektiranje tehničke dokumentacije smanjen s 135.000,00 na cca 90.000,00 kuna.
	Srećko Tatar zatražio je da se pošalje vijećničko pitanje vezano uz moguće izgradnje svinjegojske farme u Kupinečkom Kraljevcu.
	Vladimir Iviček rekao je da može upit postaviti državnom tajniku iz Ministarstva poljoprivrede ili Ministarstvu prostornog uređenja, graditeljstva i državne imovine jesu li nekome te parcele dali u koncesiju.
	Tomislav Cavrić izvijestio je članove Vijeća vezano uz problemtiku dogradnje objekta Područne osnovne škole u Kupinečkom Kraljevcu. Kako bi se mogla ishoditi uporabna dozvola potrebno je izmjestiti dalekovod, iz Sektora za građenje i sanaciju oštećenih objekata društvenih djelatnosti i stambenih objekata – Gradskog ured za obnovu, izgradnju, prostorno uređenje, graditeljstvo, komunalne poslove i promet otišao je dopis prema HEP-u.
	Vladimir Iviček rekao je da će po ovom pitanju otići kod direktora HEP-a, zamolio je da mu se dostavi traženje Grada Zagreba. 
Predsjednik Vijeća, Tomislav Cavrić zahvaljuje članovima na radu te zaključuje  16. sjednicu  Vijeća Gradske četvrti Brezovica.  

Dovršeno u 18,00 sati.
Zapisnik izradio:
Petar Vukelić

